Krusovszky Dénes a Horváth Péter Irodalmi Ösztöndíj nyertese
Krusovszky Dénes költő, író, műfordító lett az első alkalommal átadott Horváth Péter Irodalmi Ösztöndíj győztese. A 6.000 eurós ösztöndíj célja a legtehetségesebb pályakezdők, a már rendszeresen publikáló, 35 évesnél nem idősebb szerzők támogatása. Krusovszky Dénes Mindenhol ott vagyok című gyermekverskötete hamarosan megjelenik a Magvetőnél.
A csütörtöki díjátadón Keresztury Tibor, a kuratórium elnöke méltatta a díjazott munkásságát, hangsúlyozva az ösztöndíj létrehozásának jelentőségét a kortárs magyar irodalom, a fiatal írók, irodalmárok támogatására fordított szűkös anyagi források idején.
A nettó 6.000 eurós ösztöndíj célja a legtehetségesebb pályakezdők, a már rendszeresen publikáló, 35 évesnél nem idősebb szerzők támogatása, számukra egy évnyi nyugodt munkakörülmények biztosítása, új művek megszületésének ösztönzése, a kiadott mű németországi megjelentetésének elősegítése.
A díjazott a pénzjutalom mellett lehetőséget kap a Solitude Akadémia által biztosított egyhónapos stuttgarti alkotói tartózkodásra. Az ösztöndíjat Dr. Horváth Péter professzor, a stuttgarti székhelyű Horváth & Partners csoport alapítója, a magyar kultúra németországi közvetítésének, megismertetésének Pro Cultura Hungarica díjjal kitüntetett mecénása, támogatója hozta létre. Az ösztöndíj teljes neve: Horváth Péter Ösztöndíj A Fiatal Magyar Irodalomért (Péter Horváth Stipendium für die junge ungarische Literatur).
Az ösztöndíj kuratóriuma: Keresztury Tibor író, kritikus, szerkesztő (a kuratórium elnöke), Esterházy Péter író (az ösztöndíj védnöke), Szilasi László író, irodalomtörténész, tanszékvezető egyetemi tanár (kurátor). Az ösztöndíj szakmai együttműködő partnere: az Akademie Schloß Solitude (Stuttgart) és a Litera (Budapest).
Az ösztöndíjat minden év őszén a sajtó jelenlétében adják át a kultúrát, az irodalmat támogató budapesti vendéglátóhelyek valamelyikén – első ízben 2013. október 10-én, csütörtökön 19 órakor a Kék Ló Fashion Pubban (VII. Kazinczy u. 11.).
A kuratórium első körben összeállított egy tízes listát, akiket a díjra jelöltek: Bartók Imrét, Csobánka Zsuzsát, Krusovszky Dénest, Simon Mártont, Sirokai Mátyást, Szabó Marcellt, Szálinger Balázst, Szőcs Petrát, Vári Györgyöt és Závada Pétert. Közülük választották ki azt a három – a díjátadásra meghívott, s ott felolvasó – jelöltet, Csobánka Zsuzsát, Krusovszky Dénest és Závada Pétert, akiknek a legnagyobb esélye volt az idei elismerés elnyerésére. A győztest a kuratórium elnöke a sajtó jelenlétében a díjátadó ünnepségen nevezte meg.
Az idei díjazott Krusovszky Dénes, költő, író és műfordító, Debrecenben született 1982-ben. Felsőfokú tanulmányait az ELTE Bölcsészkarán végezte. Junior Prima díjjal, Solitude ösztöndíjjal, Artisjus Irodalmi Díjjal és József Attila díjjal is kitüntették. Eddig megjelent kötetei: Az összes nevem (Széphalom Könyvműhely, 2006.), Elromlani milyen (Kalligram, 2009.), Wie schön das Kaputtgehen ist: Gedichte (Merz und Solitude, Stuttgart, 2011), A felesleges part ( Magvető, 2011.), A befelé nyíló ajtó (mesejáték, 2012).